Esta es Façaña de Fuero de Castiella : Que si un ermano a otro desereda , e non le quier dar particion de buena de padre , o de madre , o de otro pariente, quel' pertenesca , e tienela forçada , e va a lo suo , do lo falla, e tomagelo por fuerça , e non quier dar , lo que a tomado, o en logar de dargelo aquello, tomal´ mas, el ermano, que esto rescive , devegelo mostrar la primera vegada ante parientes , e amigos Fijosdalgo el tuerto , quel' face , e dever rogar ante ellos , que gel' enderece , e que se parta del non facer mas aquel tuerto , e que non le tenga deseredado ; e si non le quisier emendar el tuerto , quel´ face , deve ir querellarlo ante cinco conceios de las villas faceras , e develes decir estas palabras delante cada uno de los conceios , e delante Fijosdalgo , si los y ovier: Querellome vos, e fago vos saver , que mi ermano fulano me tiene deseredado dc tal buena , que devo eredar de padre , o de madre, o de pariente ; o quel' tomato suo, do lo falla , por fuerça , e que non gelo quier dexar : Fago a todos afrentas , e testigos , que yo ansi ando querelloso del , e deseredado de tal buena, que devo eredar; e ruego vos, que gelo digades que me enderece el tuerto, que me tiene.